Vier dood ná pa en seun se ‘misverstand’Argieffoto ŉ 32-jarige man wat op Nuwejaarsdag glo vier persone doodgeskiet en vier ander gewond het, is Saterdagaand in Mahlabathini in hegtenis geneem. “Die man en sy pa het op Nuwejaarsdag omstreeks 19:30 tydens ŉ gesinsvergadering hul vee bespreek,” het maj. Thulani Zwane, woordvoerder van die polisie, gesê. “Daar was ŉ misverstand en die pa het die bure geroep sodat hulle kon hoor wat die seun te sê het. Terwyl hulle gesit en luister het, het die seun glo ŉ vuurwapen te voorskyn gebring en almal in die huis geskiet.” Vier persone, insluitend die pa, is dood en vier ander het ernstige beserings opgedoen. Hulle is na ŉ hospitaal geneem vir behandeling. “Die verdagte het te voet van die toneel gevlug en die polisie het dadelik ŉ soektog van stapel gestuur,” het Zwane bygevoeg. “Die man is uiteindelik gisteraand deur speurders van Mahlabathini aangekeer. Hy sal binnekort in die Mahlababathini-landdroshof verskyn op vier aanklagte van moord en vier aanklagte van poging tot moord.” Volgens Zwane het die polisie ook ŉ 9mm-pistool met een patroon gevind. Dit sal vir ballistiese toetse gestuur word om te bepaal of dit tydens enige ander misdaad in die land gebruik is. Die vier oorledenes is geïdentifiseer as Mandla Zungu, Fana Dlamini, Thamsanqa Ntshangase en ŉ 59-jarige man, die pa van die verdagte.